פירוש נוסף ערך זה עוסק בזיכיון מדיה יפני. אם התכוונתם לסדרה ולסרטי האנימה, ראו פוקימון (אנימה).

**פוקימון** (באנגלית: **Pokémon**, ביפנית: **ポケモン**) הוא זיכיון מדיה שבבעלות חברות משחקי הווידאו היפנית, נינטנדו, גיים פריק וקריטורס (אנ'), אשר נוצר במקור על ידי סטושי טג'ירי. המוצר המקורי בזיכיון היה צמד משחקי תפקידים ששווקו על ידי נינטנדו בשנת 1996 כמשחקי וידאו עבור קונסולת המשחקים הניידת גיימבוי.

נכון ל-2023 פוקימון הוא זיכיון המדיה המכניס ביותר אי פעם עם שווי מוערך של כ-100 מיליארד דולר, סדרת האנימה השנייה המכניסה ביותר אי פעם, ונכון לשנת 2017 זיכיון משחקי הווידאו השני הנמכר ביותר בעולם אחרי מריו (כולל תת-הזיכיון שלו האחים סופר מריו). תחת הזיכיון משווקים סדרת אנימה, מספר רב של סדרות מאנגה, צעצועים, משחק וידאו, משחקי קלפים, ספרים ועוד. נכון למאי 2010 נמכרו מעל ל־200 מיליון משחקי וידאו של הזיכיון.

השם פוקימון הוא הלחם בסיסים של התעתיק הלטיני של שם המותג ביפנית - "מפלצות כיס" (**ポケットモンスタ** - **פוק**טו **מונ**סוטה, ובאנגלית: **Po**c**ke**t **Mon**ster). בנוסף לזיכיון עצמו, המונח "פוקימון" מתייחס גם ל-1,025 הזנים הבדיוניים הידועים של המפלצות אשר מופיעים בזיכיון המדיה. עד היום ממשיכים לייצר משחקים ופוקימונים חדשים.

היסטוריה
--------

בואינג 747 של אול ניפון איירווייז ועליו ציורים המתארים דמויות מהסדרהאת המשחק תכנן ופיתח סטושי טג'ירי בין השנים 1991–1995 עבור חברת נינטנדו. המשחק התבסס על תחביב שהיה ליוצרו כילד - איסוף חרקים. השחקנים מתפקדים כ"מאמני פוקימונים" היכולים ללכוד, לאסוף, להחליף ולאמן פוקימונים בעלי יכולות שונות ולהילחם בעזרתם במאמני פוקימונים אחרים בקרבות המבוססים על קרבות חרקים המקובלים ביפן. קרבות אלו יכולים לחזק את כוחם ועוצמתם של הפוקימונים שברשות השחקנים. בקרבות אלה, הפוקימונים לעולם לא מדממים או מתים. המטרה היא להמם את היריב ולנצח. המילה האנגלית המתארת מצב בו פוקימון הפסיד בקרב ואינו יכול להמשיך להילחם היא "fainted", שפירושה בעברית "התעלף". בשנת 1996 הוציאה נינטנדו לשוק את משחק התפקידים פוקימון כמשחק וידאו עבור קונסולת המשחקים הניידת גיים בוי, ושנתיים מאוחר יותר יצאה גרסה לקונסולת המשחקים הביתית נינטנדו 64. המונח "פוקימון", פרט להיותו שם המשחק, הפך לשם קולקטיבי ל־1,025 הפוקימונים המשתתפים במשחק, בסדרה ובסרטים.

בעקבות הצלחת המשחק, המותג פוקימון עבר מסחור ויצאו לשוק סדרת אנימציה, חוברות מאנגה, קלפי איסוף וחוברות להדבקתם, משחקי לוח, ספרים, צעצועים, ושלל מוצרים שעליהם דמויות מהסדרה כמו: ביגוד, יומני תלמיד, מחברות, כוסות ועוד.

בשנת 2001 פרסם המופתי של ערב הסעודית פתווה האוסרת על הפצת מוצרי הפוקימון בממלכה, בטענה שהם מעודדים הימורים וכוללים "סמלים ציוניים", כגון מגן דוד. אנשי דת מוסלמים בכירים באיחוד האמירויות הערביות פרסמו בעקבות זאת פסק הלכה דומה. מכיוון שהפסק יצא בעיצומה של האינתיפאדה השנייה, פרסם העיתון הירדני "א־דוסתור" קריקטורה, ובה נראה אריאל שרון יושב בטנק וצוחק למראהו של ערבי חמוש בחרב, הרודף אחרי פוקימון.

במלאת עשור ליציאת המשחק, נעשה סיכום על פיו נמכרו בסך הכול 155 מיליון יחידות מהמשחק על שלל גרסאותיו.

הפוקימונים
----------

כאשר יצאו הפוקימונים לראשונה לעולם, הוכרו 150 פוקימונים. מיו (Mew), הפוקימון מספר 151, לא היה ידוע או בר השגה עד לאירוע מיוחד שבו הוא ניתן במתנה. נכון ל־2024 מוכרים 1,025 פוקימונים שמחולקים לתשעה דורות.

הפוקימונים עצמם הם יצורים בגדלים שונים, לרוב חכמים, ורובם בעלי יכולות מרהיבות ועל־טבעיות כגון: נשיפת אש, יריית מים, יצירת חשמל, טלקינזיס ועוד. מרבית הפוקימונים אינם יכולים להגיד דבר מלבד שמם ומתקשרים עם פוקימונים אחרים על ידי אמירת שמם וחלקים משמם, אך נראה שהם מבינים את שפת בני האדם. אמנם יש יוצאי דופן, שכן מסוגלים לדבר בשפת בני אנוש.

חלק ניכר מהפוקימונים מבוססים על יצורים חיים, צמחים ודוממים אשר לקוחים מהמציאות, כגון דינוזאור, עכבר, ניבתן, חמניה, חרב, מחזיק מפתחות, שקית זבל, עץ קוקוס, יונה, טוקן, זיקוקי די נור, אום, תפוח עץ, תפוח מסוכר, ספל, קנקן תה, מאצ'ה, זית, דולפין, פטרייה וכו'. ולא מעט גם לקוחים מכל מיני אגדות וסיפורי עם ודמויות היסטוריות שונות.

הפוקימונים מחולקים לשמונה עשר סוגים המקנים להם תכונות ויכולות, חלקם משתייכים לשני סוגים גם יחד. הסוגים הם: רגיל, אש, רוח, מים, אדמה, עשב, רעל, דרקון, חשמל, לחימה, קרח, סלע, על חושי, חרק, מעופף (הוצגו בדור הראשון), פלדה ואופל (הוצגו בדור השני), ופיה (הוצג בדור השישי), כוכבי(Stellar) (הוצג בדור התשיעי).

רוב הפוקימונים קרויים על שם צורתם ומקורם. לדוגמה: "הורסי" (Horsea), שהוא סוסון ים, "אקנס" שהוא נחש (‏Snake - Ekans אנגרמת אנדרום של היפוך אותיות), "ארבוק" שהוא קוברה (‏Kobra - Arbok בהיפוך אותיות), "מיאו" שהוא חתול, היטמונלי (Hitmonlee) על שם אמן הלחימה ברוס לי והיטמונצ'אן (Hitmonchan) על שם אמן הלחימה ג'קי צ'אן. חלק משמות הפוקימונים הם שילוב של כמה מילים הקשורות לתכונותיהם, מקורם ויכולותיהם.

ישנם מספר פוקימונים סמליים וביניהם: פיקאצ'ו, בלבזאור, צ'רמנדר, סקווירטל, ג'יגליפאף, מיו, מיוטו ועוד.

לפוקמונים ישנם מאמנים אשר משמשים כבעלים שלהם,שותפיהם לקרב,מדריכיהם,מתכנני אסטרטגיות הקרב שלהם,אך בעיקר חבריהם.ישנם מספר מאמנים סמליים בסדרה וביניהם: אש קטצ'אם, מיסטי, ברוק, ואף נבלים שהמוכרים שבהם הם צוות רוקט.

הפוקימון החזק ביותר הוא ארקיאוס והחלש ביותר הוא מג'יקארפ.

סדרת משחקי הווידאו
------------------

משחקי הווידאו הראשונים של פוקימון היו מסוגת משחקי התפקידים בלבד. בעקבות ההצלחה הרבה אותה צבר הזיכיון בהמשך פותחו משחקי וידאו נוספים מסוגות נוספות. המשחקים מחולקים לדורות בהם הם מתרחשים. לרוב יוצאים 2 משחקים בתחילתו של דור חדש בה העלילה זהה, המחוז זהה ורק הפוקימונים שניתן לתפוס קצת שונים. בנוסף יצאו הרבה משחקים וירטואליים לזיכיון פוקימון כגון Pokémon Go, Monster Manual.

### המשחקים

| דור | שם המשחק | תאריך יציאה | חידושים | קונסולה |
| --- | --- | --- | --- | --- |
| I | ירוק ואדום | 27/2/1996 | המשחקים הראשונים של פוקימון.
פוקימון אדום יצא מחוץ ליפן בשמו המקורי, ואילו שמו של פוקימון ירוק שונה לכחול. | Game Boy |
| כחול | 15/10/1996 | גרסת ספיישל | Game Boy |
| צהוב | 12/9/1998 | המשחק הראשון שמבוסס על האנימה.
המשחק הראשון בצבע חלקי.
המשחק הראשון בו הפוקימון עוקב אחרי השחקן (תמיד פיקאצ'ו).
במשחק אין בחירה של הפוקימון ההתחלתי. | Game Boy Color |
| II | זהב וכסף | 21/11/1999 | המשחקים הראשונים שמציגים את הפוקימונים של הדור השני (כולל 2 סוגים חדשים: אופל ופלדה).
המשחקים הראשונים בצבע מלא.
המשחקים הראשונים שמציגים פוקימונים זוהרים (פוקימון שצבעו שונה מהרגיל).
המשחקים הראשונים שבהם יש לפוקימונים מין.
המשחקים הראשונים שהיה בהם אפשרות להילחם במאמנים חזקים במיוחד אחרי שמסיימים את המשחק. | Game Boy Color |
| קריסטל | 14/12/2000 | המשחק הראשון שהוא שילוב של שני משחקים קודמים (זהב וכסף).
המשחק הראשון שיוצר תזוזה של הפוקימון בתחילת הקרב
המשחק הראשון שמאפשר בחירה של מין השחקן. | Game Boy Color |
| III | רובי וספיר | 21/11/2002 | המשחקים הראשונים שמציגים את פוקימוני הדור השלישי.המשחקים הראשונים שהסיפור שלהם שונה בין שתי הגרסאות.
המשחקים הרשונים שמציגים את הקרבות הכפולים, שבהם שני פוקימונים נלחמים בשניים אחרים ביחד.
שיפור באיכות הצבע.
המשחקים הראשונים בו המוזיקה כוללת כלי נגינה אמיתיים ולא רק מוזיקת 8 ביט או 16 ביט כמו במשחקים קודמים. | גיים בוי אדוונס |
| אדום אש וירוק עלה | 29/1/2004 | המשחקים הראשונים שהם שיפור של משחקים קודמים (אדום וירוק). | גיים בוי אדוונס |
| ברקת | 16/9/2004 | המשחק הראשון שהוא גם שילוב וגם שיפורים של משחקים קודמים (רובי וספיר). המשחק כולל פוקימונים מהדור השני שלא ניתן למצוא במשחקים הקודמים בדור השלישי. | גיים בוי אדוונס |
| IV | יהלום ופנינה | 28/9/2006 | המשחקים הראשונים שמציגים את פוקימוני הדור הרביעי.
המשחקים הראשונים שמציגים תלת־ממד חלקי.
שיפור באיכות הצבע.
המשחקים הראשונים שבהם יש פיצול בין מתקפות פיזיות ומתקפות מיוחדות. | Nintendo DS |
| פלטינה | 13/9/2008 | שילוב עם שיפורים של יהלום ופנינה. שדרוג הפוקדקס של יהלום ופנינה והוספת מאפייני סיפור חדשים. | Nintendo DS |
| לב זהב ונשמת כסף | 12/9/2009 | שיפורים של זהב וכסף.
שיפור באיכות הצבע.
שיפור באיכות התלת־ממד.
המשחקים הראשונים (חוץ מפיקאצ'ו בפוקימון צהוב) בו הפוקימונים של השחקן יכולים לעקוב אחריו בעולם. במשחק הזה, כל פוקימון יכול לעקוב אחרי השחקן, ולא רק פוקימונים מסוימים. | Nintendo DS |
| V | שחור ולבן | 18/9/2010 | המשחקים הראשונים שמציגים את פוקימוני הדור החמישי.המשחקים הראשונים שכוללים רק פוקימונים חדשים עד סוף המשחק.
שיפור באיכות התלת־ממד.
המשחקים הראשונים שמציגים את הקרבות המשולשים. | Nintendo DS |
| שחור 2 ולבן 2 | 26/2/2012 | המשחקים הראשונים שמהווים המשך למשחקים קודמים (שחור ולבן).
שיפור באיכות התלת־ממד. | Nintendo DS |
| VI | X ו־Y‏ | 12/10/2013 | המשחקים הראשונים שמציגים את פוקימוני הדור השישי (כולל סוג חדש: פיה).
שיפור באיכות הצבע.
המשחקים הראשונים שמציגים תלת־ממד מלא.
המשחקים הראשונים שבו התנועה לא מוגבלת במשבצות.
המשחקים הראשונים בו מוצגת מגה התפתחות.
המשחקים הראשונים שבהם אפשר לקבוע את מראהו של השחקן. | Nintendo 3DS |
| אומגה רובי ואלפא ספיר | 21/11/2014 | גרסה מחודשת לשני המשחקים הקודמים רובי וספיר.
יותר מגה התפתחויות.
שיפור באיכות התלת־ממד. | Nintendo 3DS |
| VII | שמש וירח‏ | 18/11/2016 | המשחקים הראשונים שמציגים את פוקימוני הדור השביעי.
המשחקים הוכרזו לכבוד 20 שנה לזיכיון.
המשחקים הראשונים שמציגים צורות ייחודיות (צורה אלולאנית) של הפוקימונים מהדורות הקודמים.
המשחקים הראשונים שבהם מוצג מתקפת Z.
המשחקים הראשונים שבמקום מכונים יש שם אתגרי איים.
המשחקים הראשונים שבהם יש לגיבור/ה משפטי בחירה.
המשחקים הראשונים שמציגים אולטרה ביסטים. | Nintendo 3DS |
| אולטרה שמש ואולטרה ירח | 17/11/2017 | עלילה אלטרנטיבית למשחקי שמש וירח.

לראשונה תוספת של פוקימונים חדשים שלא חלק מדור חדש (4 אולטרה ביסטים, פוקימון מיתי אחד). | Nintendo 3DS |
| פוקימון: בוא נלך, פיקאצ'ו! ובוא נלך, איבי! | 16/11/2018 | גרסה מחודשת לארבעת המשחקים הקודמים ירוק, אדום, כחול וצהוב.
במשחקים אלה אין בחירה של הפוקימון ההתחלתי, השחקן בוחר בפיקאצ'ו או באיווי לפי אריזת המשחק.
המשחקים הראשונים בהם הפוקימונים הפראים לא מתחבאים בשיחים או בסלעים ונראים לעיני השחקן.
המשחקים הראשונים בהם ישנה אפשרות לשחק בזוגות וללכוד את הפוקימונים ביחד.
המשחקים הראשונים שבהם השחקן משתמש באמצעי תחבורה (מכונת תעופה עם בלונים) במקום בפוקימון מסוג מעופף או אחד שיש לו את מתקפת Fly, על מנת לטוס מעיר אחת לשנייה. | Nintendo Switch |
| VIII | חרב ומגן | 15/11/2019 | המשחקים הראשונים שמציגים את הפוקימונים של הדור השמיני.
המשחקים הוכרזו ביום הפוקימון בו המשחקים הראשונים אדום וירוק יצאו ביפן.
שיפור באיכות הצבע.
שיפור באיכות התלת־ממד.
המשחק הראשון כולל עולם פתוח המאפשר שליטה חופשית על המצלמה.
המשחק הראשון שמציג את צורת הפוקימונים הענקיים.
המשחק הראשון שאי אפשר להעביר אליו פוקימונים ותיקים שלא נכללו בו או בהרחבות שלו.
המשחק הראשון שבו אין את אותם המכונים בשני המשחקים.
כמו באלולה, גם במשחקים האלה ישנן צורות ייחודיות (צורה גאלאריאנית) של פוקימונים מדורות קודמים, ויש להם התפתחויות משלהם.
המשחק הראשון שבו המאמן מקבל אופניים מיוחדים (אופני רוטום) שבהם הוא יכול לשוט על פני המים במקום להשתמש בפוקימון מים בעל מתקפת Surf.
המשחק הראשון שבו המאמן/נת לא רק יכול/ה לשנות את התסרוקת שלו/שלה, אלא גם את צבע שיערו/ה ואף גם את צבע העיניים.
המשחק הראשון שיצאו לו הרחבות במקום גרסה שלישית או משחקי המשך. | Nintendo Switch |
| יהלום מבריק ופנינה נוצצת | 19/11/2021 | גרסה חדשה למשחקי יהלום ופנינה.
המשחקים הוכרזו לכבוד 25 שנה לזיכיון.
שיפור באיכות הצבע.
שיפור באיכות התלת־ממד.
המשחק הראשון שבו אפשר לבחור את צבע זוג האופניים לאחר שהמאמן/ת מקבל אותם. 
המשחק הראשון שבו המסך לא מתעוות לאחר שפוקימון הורעל בקרב. 
המשחק הראשון שבו המאמן משתמש בפוקימון בעל מתקפת Surf, אז מוצג הפוקימון עצמו שט ולא מין צורה ייחודית לאותו משחק ששטה על המים (לא משנה מי הפוקימון). וכנ"ל גם עם מתקפת Fly. 
המשחק הראשון המרכזי היחיד שלא נוצר בחברת "Game Freak" אלא בחברת "ILCA".
במהלך 2022 יצא לו משחק פריקוול בשם "פוקימון אגדות: ארכאוס". | Nintendo Switch |
| אגדות: ארכאוס | 28/01/2022 | פריקוול למשחקי יהלום ופנינה.
המשחק הוכרזו לכבוד 25 שנה לזיכיון.
המשחק הראשון בו הפוקימונים ההתחלתיים מעורבבים ממחוזות שונות (יונובה, אלולה וג'וטו).
משחק הפוקימון הראשון המתרחש בעולם פתוח.
המשחק הראשון המתרחש בתקופת העבר.
המשחק הראשון שבו אפשר לשחק ממבט עינו של הדמות.
המשחק הראשון שבו אפשר לעצב את הפוקדורים.
המשחק הראשון שאם לדמות קורה משהו, אז הוא יכול לנסות שנית.  | Nintendo Switch |
| IX | שני וארגמן | 18/11/2022 | המשחק הראשון שמציג את הדור התשיעי של הפוקימונים.
המשחק הראשון שבכל אחד מהם יש פרופסור שונה, ושכל אחד מהם מתרחש באזור שונה.
המשחק הראשון שם אפשר לבצע את סדר לחימת מנהיגי המכון איך שרוצים.
המשחק הראשון אשר מציגים את הטרסטלייז, שם הפוקימונים מקבלים צורה חדשה המזכירה קריסטל וכן את סוג הפוקימון בהתאם לסוג כדור הקריסטל שניתן לו.
המשחק הראשון שם ניתן להשתמש בפוקימונים האגדיים של המשחק, מיראידון וקוראידון כדי לנסוע, לשחות, לטפס ולעוף ברחבי העולם של המשחק.
משחק הפוקימון השני המתרחש בעולם פתוח.
כמו באלולה ובגאלאר, גם במשחקים האלה ישנן צורות ייחודיות (צורה פלדיאנית) של פוקימונים מדורות קודמים. 
וכן, גם פוקימונים חדשים שמבוססים בצורתם על פוקימונים מדורות קודמים. 
המשחקים הראשונים שבהם אפשר להרוויח תגים גם מלכידת הפוקימונים הענקיים וגם מלחימה בראשי צוות הפשע המקומי (צוות סטאר).  | Nintendo Switch |
| אגדות: Z-A | 2025 | פריקוול למשחקים פוקימון X ו-Y | Nintendo Switch |

### המחוזות

מפה המציגה את החלוקה לאזורים השונים בעולם של פוקימון אשר מבוסס במקור על הגאוגרפיה של יפן
#### המחוז הראשון - קאנטו (Kanto)

 ערך מורחב – **פוקימון אדום וכחול**  

במחוז הראשון של פוקימון חיים 151 המינים הראשונים של הפוקימונים, מ**בלבאזור** (Bulbasaur) ועד **מיו** (Mew). הפוקימונים הללו הופיעו בפעם הראשונה במשחקים **ירוק ואדום** שיצאו בשנת 1996, ולאחר מכן במשחק **כחול** שיצאו גם כן בשנת 1996, ובמשחק **צהוב** שיצא בשנת 1998. בשנת 2004 יצאו חידושים למשחקי הפוקימון **ירוק** **ואדום** לקונסולת הגיים בוי אדוונס שנקראים **ירוק עלה** **ואדום אש**, משחקי ההמשך נכללים במשחקי הדור השלישי וכוללים הפוקימונים מדורות 1–3. משחקי ההמשך מתרחשים גם הם בקאנטו.

פוקימוני המחוז הראשון המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **בלבאזור** - עשב ורעל
* **צ'ארמנדר** - אש
* **סקווירטל** - מים

#### המחוז השני - ג'וטו (Johto)

 ערך מורחב – **פוקימון זהב וכסף**  

במחוז השני של פוקימון נמצאים 100 מינים חדשים של פוקימונים ו-251 בסך הכל, מ**צ'יקוריטה** (Chikorita) ועד **סלבי** (Celebi). פוקימוני המחוז השני הופיעו לראשונה במשחקים **זהב, כסף וקריסטל**, שיצאו בשנים 2000–2001. האתר הרשמי של פוקימון הודיע בשמונה במאי 2009 על יציאתם של חידושים למשחקים **זהב** ו**כסף** שיקראו **לב זהב** ו**נשמת כסף**. המשחקים הופצו בספטמבר 2009 ביפן ובמרץ 2010 בשאר העולם לקונסולת הנינטנדו DS. במשחקים אלו נכללים הפוקימונים מדורות 1–4, הם בעלי אפשרות החלפה למשחקים **יהלום**, **פנינה** ו**פלטינה**.

פוקימוני המחוז השני המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **צ'יקוריטה** - עשב
* **סינדקוויל** - אש
* **טוטודייל** - מים

#### המחוז השלישי - הואן (Hoenn)

 ערך מורחב – **פוקימון רובי וספיר**  

במחוז השלישי של פוקימון נמצאים 135 מינים חדשים של פוקימונים ו-202 בסך הכל, מ**טריקו** (Treecko) ועד **דיאוקסיס** (Deoxys). פוקימוני הדור השלישי הופיעו לראשונה במשחקים **רובי, ספיר וברקת**, שיצאו בשנים 2003 ו־2005. בשנת 2004, יצאו המשחקים **אדום אש וירוק עלה**, שגם בהם הופיע הדור השלישי, ובנוסף, גם הדור הראשון והשני.

במאי 2014, הוכרז על חידושים לשני המשחקים **רובי וספיר** המתרחשים בהואן - **אומגה רובי** ו**אלפא ספיר** לקונסולת הנינטנדו 3DS, שהם חלק ממשחקי הדור השישי ויצאו ב־21 בנובמבר 2014. במשחקים אלו, מחוז הואן הוצג בתלת־ממד מלא, בדומה ל־X ו־Y. בנוסף לכך, הוכרז על צורות קדומות של **גראודון** **וקיוגר**. הפוקימונים האגדיים החדשים של שני המשחקים בהתאמה הם **גראודון קדום** (אשר מקבל גם את סוג האש בנוסף לסוג האדמה) ו**קיוגר קדום**. כמו כן, הוכרזו מגה התפתחויות ל**ספטייל** ו**סוואמפרט**, שניים מהפוקימונים ההתחלתיים של מחוז הואן, בדומה למגה התפתחויות של הפוקימונים ההתחלתיים של קאנטו במשחקי X ו־Y, שם גם נראה לראשונה **מגה בלייזיקן**, ההתחלתי השלישי של הואן.

פוקימוני המחוז השלישי המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **טריקו** - עשב
* **טורצ'יק** - אש
* **מאדקיפ** - מים

#### המחוז הרביעי - סינו (Sinnoh)

 ערך מורחב – **פוקימון יהלום ופנינה**  

במחוז הרביעי של פוקימון נמצאים 107 מינים חדשים של פוקימונים ו-210 בסך הכל, מ**טרטוויג** (Turtwig) ועד **ארכאוס** (Arceus). המחוז הרביעי מופיע במשחקים **יהלום, פנינה ופלטינה** שיצאו בשנים 2007–2009.

בפברואר 2021, הוכרז על חידושים לשני המשחקים **יהלום ופנינה** המתרחשים בסינו - **יהלום מבריק** ו**פנינה נוצצת** לקונסולת הנינטנדו סוויץ', שהם חלק ממשחקי הדור השמיני ועתידים לצאת מאוחר יותר בשנת 2021. בנוסף הוכרז על משחק עולם פתוח המהווה פריקוול למשחקי יהלום ופנינה המתרחש במחוז סינו בעבר - **אגדות: ארכאוס** במשחק זה הפוקימונים ההתחלתיים הם: ראולט (עשב ממחוז אלולה), סינדקוויל (אש ממחוז ג'וטו) ואושווט (מים ממחוז יונובה).

פוקימוני המחוז הרביעי המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **טרטוויג** - עשב
* **צ'ימצ'אר** - אש
* **פיפלאפ** - מים

#### המחוז החמישי - יונובה (Unova)

 ערך מורחב – **פוקימון שחור ולבן**  

במחוז החמישי של פוקימון נמצאים 156 מינים חדשים של פוקימונים ו-301 בסך הכל, מ**ויקטיני** (Victini) ועד **ג'נסקט** (Genesect). מחוז זה, בשונה ממחוזות אחרים, אינו מבוסס על אזור ביפן אלא על אזור מנהטן. המחוז והדור החמישי מופיע במשחקים **שחור ולבן** ששוחררו רשמית ביפן ב־18 בספטמבר 2010, ובארצות הברית, אוסטרליה ואירופה במרץ 2011. ישנה אפשרות להעביר פוקימונים מהמשחקים **יהלום, פנינה, פלטינה, לב זהב ונשמת כסף** על ידי הPokéShifter, אפשרות שניתן לבצעה על ידי שני מכשירי Nintendo DS כאשר באחד ימצא כרטיס משחק פוקימון לבן או שחור, וב־DS האחר יהיה אחד מהמשחקים הקודמים - יהלום, פנינה, פלטינה, לב זהב או נשמת כסף. הפוקימונים המועברים למשחקים החדשים בלתי ניתנים להחזרה למשחקים הקודמים להם, בדומה לרעיון ההגירה (migration) בין משחקי המחוז השלישי לרביעי.

במשחקים **שחור 2 ולבן 2** ששוחררו רשמית ביפן ב־23 ביוני 2012, מחוז יונובה יופיע בשנית, לאחר שנתיים מאז המאורעות של **שחור ולבן**. במהלך שנתיים אלו השתנה והתפתח מחוז יונובה - נבנו מספר ערים בחלקו המערבי, כדוגמת העיר אספרטיה, בה יתחיל השחקן את המשחק. בנוסף לערים החדשות יש מכונים חדשים. אזורים מסוימים במחוז יונובה, כדוגמת העיר שבה התחיל השחקן במשחקים הקודמים, נגישים רק לקראת סוף המשחק.

פוקימוני המחוז החמישי המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **סנייבי** - עשב
* **טפיג** - אש
* **אושאווט** - מים

#### המחוז השישי - קאלוס (Kalos)

 ערך מורחב – **פוקימון X ו-Y**  

ב־8 בינואר 2013, נחשף הדור השישי של פוקימונים חדשים. במשחקים אלו ישנם 72 מינים חדשים של פוקימונים ו-454 בסך הכל, מ**צ'ספין** (Chespin) ועד **וולקניון** (Volcanion). מחוז זה מבוסס על צרפת ועל האתרים המפורסמים בה. לדוגמה, העיר לומיאוס, שהיא העיר הגדולה ביותר שנראתה במשחק פוקימון עד היום, מבוססת על פריז. המשחקים של הדור השישי יצאו ביפן ובשאר העולם ב־12 באוקטובר 2013 (זהו המשחק הראשון שיצא ביפן ובשאר העולם באותו הזמן). בנוסף למינים החדשים, בקאלוס ישנם גם הרבה מינים אחרים של פוקימונים ממשחקים קודמים. למעשה, יש כל כך הרבה פוקימונים במחוז זה, שהיה צורך לחלק את הפוקידע של המחוז ל־3 חלקים: מרכז קאלוס (צ'ספין עד האקסורוס), חופי קאלוס (במערב) (דריפלון עד מולטרס), והרי קאלוס (במזרח) (דיגלט עד מיוטו). אלו המשחקים הראשונים שהציגו מגה התפתחות.

בחידושים למשחקי  **רובי** ו**ספיר**, **אומגה רובי** ו**אלפא ספיר**, יש גם פוקימונים מהדור ה־6.

פוקימוני המחוז השישי המשיכו להופיע בכל המשחקים שיצאו עד היום. הפוקימונים ההתחלתיים שם הם:

* **צ'ספין** - עשב
* **פינקין** - אש
* **פרוקי** - מים

#### המחוז השביעי - אלולה (Alola)

 ערך מורחב – **פוקימון שמש וירח**  

מחוז אלולה הוא מחוז טרופי ושטוף שמש, שמשמש לרוב כאזור נופש. מחוז זה מבוסס על הוואי. באזור זה ישנם 85 פוקימונים חדשים, מ**ראולט** (Rowlet) ועד **זראורה** (Zeraora). גרסאות חדשות של 18 פוקימונים מהדור הראשון ובסך הכל 403 פוקימונים; מחוז זה מבוסס על איים טרופיים. הפוקימונים ההתחלתיים בו הם:

* **ראולט** - עשב ומעופף
* **ליטן** - אש
* **פופליו** - מים

מחוז אלולה מופיע שנית במשחקים **אולטרה שמש ואולטרה ירח** שמציגים עלילה אלטרנטיבית למשחקים הקודמים. במחוז אלולה נוספו מבנים חדשים ואזורים חדשים וחלק מאתגרי האי השתנו.

#### המחוז השמיני - גאלאר (Galar)

 ערך מורחב – **פוקימון חרב ומגן**  

ב־27 בפברואר 2019, נחשף הדור השמיני של פוקימונים חדשים. יש בו כ־400 פוקימונים בפוקידע מהם 95 פוקימונים חדשים, מ**גרוקי** (Grookey) ועד **אנמורוס** (Enamorus). מחוז גאלאר הוא מחוז בעל כפר פסטורלי, ערים מודרניות, יערות, והרים מכוסים בשלג. מחוז זה מבוסס על הממלכה המאוחדת.

הפוקימונים ההתחלתיים בו הם:

* **גרוקי** - עשב
* **סקורבאני** - אש
* **סובל** - מים

במשחק זה יש בו שתי תופעות מיוחדות:

* **דיינאמקס** - המגדילה את הפוקימון. כל הפוקמונים חוץ מהאגדיים של גאלאר מסוגלים לעבור אותה.
* **ג'יגאנטמקס** - תופעה המגדילה ומשנה את צורתו וגודלו של הפוקימון הקיים ומוסיפה לו מתקפה מיוחדת (עד עכשיו ידועים 31 פוקמונים המסוגלים לעבור ג'ייגאנטמקס).

זהו גם המשחק הראשון בזיכיון בו יצאו חבילות הרחבה במקום עוד משחק. עד עכשיו פורסמו שתי חבילות הרחבה:

* אי השריון - אי שנמצא בסמוך למחוז עצמו. נמצאים בו עוד 100 פוקימונים שלא היה ניתן לתפוס אותם במשחק הרגיל. ידוע גם שיהיה פוקימון חדש בשם **קאבפו** והתפתחויותיו, שתי צורות של הפוקימון **אורשיפו**. נראה שהאי שואב השראה מהמזרח הרחוק. יש בו צורות ג'יגאנטמקס להתחלתיים של גאלאר ושל קאנטו.
* טונדרת הכתר - טונדרה שבהרי גאלאר. במשחק משולבים האגדי **קלירקס** וגם שני רג'ים חדשים, **רג'יאלקי** ו**רג'ידראגו**. יש בו צורות גאלאר לציפורים האגדיות מקאנטו. תהיה אפשרות לעשות קרבות רייד נגד פוקימונים אגדיים מתחת לאדמה. יהיו בו עוד 100 פוקימונים חדשים שלא היה ניתן לתפוס אותם במשחקים הקודמים.

#### המחוז התשיעי - פלדיאה (Paldea)

 ערך מורחב – **פוקימון שני וארגמן**  

ב־27 בפברואר 2022, נחשף הדור התשיעי של פוקימונים חדשים. יש בו כ־120 פוקימונים חדשים, מ**ספריגטיטו** (Sprigatito) ועד **פצ'ארנט** (Pecharunt). ב־3 באוגוסט 2022 נחשף שם המחוז החדש הנקרא "פלדיאה" וצורת קרב חדשה בשם טרסטלייז, המשנה את הפוקימון לצורה המזכירה קריסטל וכן את סוג הפוקימון בהתאם לסוג כדור הקריסטל שניתן לו.

הפוקימונים ההתחלתיים בו הם:

* **ספריגטיטו** - עשב
* **פיוקוקו** - אש
* **קוואקסלי** - מים

### מושגים שונים בסדרת המשחקים

#### מאמן פוקימונים

מאמן פוקימונים הוא אדם אשר לוכד פוקימונים בעזרת כך שהוא מחליש את הפוקימונים על ידי קרב פוקימונים וכשהם חלשים לכדי תפיסה (אין הגדרה קבועה לכך) הוא מנסה לתפוס אותם על ידי פוכדורים, ובהמשך מאמן אותם להתחזק כדי להילחם נגד מאמני פוקימונים אחרים. מאמן גם נלחם במכונים (מקום בו מאמנים נלחמים נגד הפוקימון של היריב).

#### משדך פוקימונים

משדך פוקימונים הוא אדם העוזר למאמן הפוקימון והפוקימון עצמו להסתדר ביחד. משדך הפוקימונים הראשון שנראה באנימה היה סיילן. בנוסף יש ביתי ספר מיוחדים למשדכי פוקימונים. למשדכי הפוקימונים כמה דרגות.

C - הדרגה ההתחלתית, נחשב מתחיל.

B - דרגה בינונית.

A - מאמן מוסמך. יכול להשתתף בדוכנים ולהתחיל לעבוד במקצוע.

S - הדרגה הגבוהה ביותר, נחשב למקצוען.

#### מתאם פוקימונים

מתאם הוא אדם המשתתף בתחרויות פוקימונים שבהם המטרה היא להראות את היופי של הפוקימון המשתתף.

המטרה של כל מתאם היא להשיג 5 סרטי תחרות ולהשתתף בפסטיבל הגדול.

#### פוקימונים התחלתיים

פיקאצ'ו
בכל מחוז של פוקימון יש שלושה פוקימונים שמהם בוחרים אחד ואיתו מתחילים את מסע הפוקימונים. הפוקימונים הם מסוג מים, אש ועשב. עם זאת, במשחקים פוקימון צהוב ופוקימון בוא נזוז פיקאצ'ו, השחקן אינו בוחר את ההתחלתי שלו, אלא, מקבל את הפוקימון פיקאצ'ו (חשמל). במשחק פוקימון בוא נזוז איבי, השחקן מקבל את איבי (רגיל) בתור פוקימון התחלתי.

* **מחוז קאנטו** - בלבזאור (עשב/רעל) (בצורה הסופית מתפתח לוינאזור, עשב/רעל), צ'רמנדר (אש) (בצורה הסופית מתפתח לצ'ריזארד, אש/מעופף), סקווירטל (מים) (בצורה הסופית מתפתח לבלאסטויז, מים), פיקאצ'ו (חשמל), איוי (רגיל). הפיקאצ'ו והאיוי ההתחלתיים לא יכולים להתפתח.
* **מחוז ג'וטו** - צ'יקוריטה (עשב) (בצורה הסופית מתפתח למגניום, עשב), סינדקוויל (אש) (בצורה הסופית מתפתח לטייפלוז'ן, אש), טוטודייל (מים) (בצורה הסופית מתפתח לפראליגייטר, מים).
* **מחוז הואן** - טריקו (עשב) (בצורה הסופית מתפתח לספטייל, עשב), טורצ'יק (אש) (בצורה הסופית מתפתח לבלייזיקן, אש/לחימה), מאדקיפ (מים) (בצורה הסופית מתפתח לסוואמפרט, מים/אדמה).
* **מחוז סינו** - טרטוויג (עשב) (בצורה הסופית מתפתח לטורטרה, עשב/אדמה), צ'ימצ'אר (אש) (בצורה הסופית מתפתח לאינפרנייפ, אש/לחימה), פיפלאפ (מים) (בצורה הסופית מתפתח לאמפוליאון, מים/פלדה).
* **מחוז יונובה** - סנייבי (עשב) (בצורה הסופית מתפתח לסרפריור, עשב), טפיג (אש) (בצורה הסופית מתפתח לאמבואר, אש/לחימה), אשאוואט (מים) (בצורה הסופית מתפתח לסאמוראט, מים).
* **מחוז קאלוס** - צ'ספין (עשב) (בצורה הסופית מתפתח לצ'סנוט, עשב/לחימה) פנקין (אש) (בצורה הסופית מתפתח לדלפוקס, אש/על חושי), פרוקי (מים) (בצורה הסופית מתפתח לגרנינג'ה, מים/
* / אופל).
* **מחוז אלולה**- ראולט (עשב/מעופף) (בצורה הסופית מתפתח לדסידואיי, עשב/רוח), ליטן (אש) (בצורה הסופית מתפתח לאינסינרור, אש/אופל), פופליו (מים) (בצורה הסופית מתפתח לפרימארינה, מים/פיה).
* **מחוז גאלאר**- גרוקי (עשב) (בצורה הסופית מתפתח לרילאבום, עשב), סקורבאני (אש) (בצורה הסופית מתפתח לסינדרייס, אש), סובל (מים) (בצורה הסופית מתפתח לאינטליאון, מים).
* **מחוז פלדיאה**- ספריגטיטו (עשב) (בצורה הסופית מתפתח למיאוסקרדה, עשב/אופל), פיוקוקו (אש) (בצורה הסופית מתפתח לסקלדירג', אש/רוח), קוואקסלי (מים) (בצורה הסופית מתפתח לקוואקוואבל, מים/לחימה).

### מופעי פוקימונים

מופעי פוקימונים מתקיימים אך ורק במחוז קאלוס, והם המקבילה המקומית לתחרויות הנפוצות בשאר המחוזות. במופע פוקימונים אין אלמנט של קרב אלא אך ורק הופעה. במופעי פוקימונים אך ורק נשים יכולות להשתתף. המתחרה מציגה את הפוקימונים שלה במעין תחרות יופי, והמנצחת נקבעת לפי בחירת הקהל. על המתמודדות לאסוף שלושה מפתחות נסיכה, שמקבלים כשמנצחים במופעים, ואיתם הן יכולות להרשם לתחרות מלכת קאלוס.

#### פוכדור

פוכדור הוא מכשיר דמוי כדור המשמש את מאמני הפוקימונים ללכידת פוקימונים ולצורך אכסונם כאשר הם אינם פעילים. הכדורים ממירים את הפוקימונים לאנרגיה כאשר הם נוגעים בהם, ושואבים את האנרגיה שלהם לתוכם באופן אוטומטי. פוקימונים חזקים יותר מסוגלים להיאבק בפוכדור ולעיתים אף לחמוק ממנו. יש פוקימונים מיוחדים כגון הפיקאצ'ו של אש אשר אינם נמצאים בפוכדור בזמן שבו הפוקימון לא נלחם. מאמני הפוקימונים מסוגלים לשחרר את הפוקימונים בקרבות על ידי זריקת הפוכדור, וניתן להחזירו שוב אל הפוכדור בלחיצת כפתור. יש כמה סוגים של פוכדורים:

* פוכדור - הכדור הסטנדרטי וההתחלתי. במשחקים הוא עולה 200 פוקידולר.
* כדור אדיר - סיכוי גדול פי 1.5 מהפוכדור לתפוס פוקימון. במשחקים הוא עולה 600 פוקידולר.
* כדור אולטרה - סיכוי כפול מהפוכדור לתפוס פוקימון. במשחקים הוא עולה 1,200 פוקידולר ב־6 הדורות הראשונים, כיום עולה 800 פוקידולר.
* כדור מאסטר - סיכוי של 100% לתפוס פוקימון. במשחקים ניתן להשיג אותו רק פעם אחת. החל בדור השני ניתן להשיג אותו שוב בלוטו. בדור התשיעי אפשר להשיג אותו אם משלימים את הפוקידע.
* כדור ראשוני - סיכוי זהה לשל הפוכדור לתפוס פוקימון. במשחקים ניתן להשיג אותו כאשר קונים 10 פוכדורים (מכל סוג) בחנות. כמו הפוכדור הרגיל אבל מסמן מאמני פוקימונים מוכשרים.
* כדור ה-GS - כדור בצבעי זהב וכסף, בו נמצא סלבי האגדי. ניתן להשיג אותו רק בגרסה היפנית של "פוקימון קריסטל" או בכל הגרסאות של המשחק ב-Virtual Console של ה-3DS.
* כדור מהיר - עוזר בלכידת פוקימונים מהירים. מכינים אותו מאפריקורן לבן.
* כדור כבד - עוזר בלכידת פוקימונים כבדים. מכינים אותו מאפריקורן שחור.
* כדור אהבה - עוזר בלכידת פוקימונים מהמין השני. מכינים אותו מאפריקורן ורוד.
* כדור ירח - עוזר בלכידת פוקימונים שמתפתחים באבן ירח. מכינים אותו מאפריקורן צהוב.
* כדור ידידות - לאחר שפוקימון נתפס בכדור הזה הוא נהיה ידידותי יותר למאמנו. מכינים אותו מאפריקורן ירוק.
* כדור רמה - עוזר בלכידת פוקימונים ברמה שנמוכה יותר משל הפוקימון שיש לך. מכינים אותו מאפריקורן אדום.
* כדור פיתיון - עוזר בלכידת פוקימונים שדגים עם חכה. מכינים אותו מאפריקורן כחול.
* כדור קן - ככל שרמת הפוקימון אותו רוצים לתפוס נמוכה, כך סיכוי התפיסה גבוה יותר.
* כדור ספורט - כלי לתפיסת פוקימוני חרק בתחרות תפיסת החרקים שבמחוז ג'וטו.
* כדור ביסט - עוזר בלכידת אולטרה ביסטים.
* כדור מרפא - סיכוי זהה לשל הפוכדור לתפוס פוקימון. אם יש מקום בשישייה, הפוקימון נרפא לגמרי לאחר הקרב.
* כדור זמן - בכל סבב סיכוי התפיסה גדל.
* כדור חזרה - הסיכוי לתפיסת פוקימון שתפסת כבר יהיה גדול יותר.
* כדור צלילה - סיכוי תפיסה גדול לפוקימונים שנמצאים מתחת למים או, במשחקי הדור הרביעי, השמיני והתשיעי, לפוקימונים שנמצאים במים.
* כדור רשת - בעל סיכוי תפיסה גדול יותר של פוקימוני מים ופוקימוני חרק.
* כדור זריז - סיכוי גדול פי 5 מהפוכדור כאשר נזרק בסיבוב הראשון.
* כדור ספארי - פוכדור מיוחד שמקבלים באזור הספארי.
* כדור מותרות - סיכוי זהה לשל הפוכדור, רמת הידידות של הפוקימון שנתפס עולה מהר יותר.
* כדור חושך - פוכדור עם השפעה יותר גדולה על מקומות חשוכים, כגון מערות או בזמן לילה.
* פוכדור ישן - פוכדור אשר היה קיים בתקופת זמן מוקדמת יותר. ניתן להשיגו רק ב"אגדות: ארכאוס".

#### פוקידע

צעצוע בצורת פוקידע
פוקידע (או באנגלית pokedex פוקידקס) הוא מכשיר אלקטרוני אשר מופיע בסדרת משחקי הווידאו ובסדרת האנימה בהם הוא משמש למציאת מידע על פוקימונים.

במשחקים, בכל פעם שפוקימון נלכד או מתפתח, הנתונים שלו מתווספים למכשיר הפוקידע של השחקן. באנימה ובמאנגה הפוקידע היא למעשה אנציקלופדיה אלקטרוניות מקיפה בה נעזרים הדמויות לעיתים קרובות. הפוקידע מכיל גם רשימת פוקימונים מקיפה. מאמני פוקימונים רבים נעזרים בפוקידע בתחילת מסעם, בכך שהוא נותן להם מידע נרחב על הפוקימון מולם, כך הם יזכרו את שמות הפוקימונים וגם יוכלו ללמוד את חולשותיהם של הפוקימונים ולדעת כיצד להילחם בהם בצורה היעילה ביותר. כמו כן, ניתן לבדוק אילו פוקימונים כבר נתפסו על ידי השחקן, ואם לא, היכן ניתן לתפוס אותם.

במשחק "פוקימון: אגדות ארכאוס", על השחקן להשלים את הפוקידע הראשון אי פעם וכדי לעשות זאת, לא מספיק שיתפוס את כל הפוקימונים, אלא שישתמש בהם בקרבות וימלא אחר מטלות שונות במטרה לעלות את אחוזי המחקר אודותיהם.

#### הרביית פוקימונים

ניתן להרבות פוקימונים מאותה קבוצת רבייה במעון היום כדי לקבל ביצת פוקימונים. כל פוקימון משתייך לקבוצת רבייה אחת או יותר. בשביל רבייה צריך שני פוקימונים, זכר ונקבה, מאותה קבוצת רבייה, ושאחד הפוקימונים יעלה רמה. ביצת הפוקימונים בוקעת לאחר מספר צעדים (משתנה מפוקימון לפוקימון, לרוב כמה אלפי צעדים) להתפתחות הכי קטנה של הנקבה. אם אחד הפוקימונים הוא דיטו, אז הפוקימון שיוולד יהיה מהמין של הפוקימון השני. יש פוקימונים שיש להם גורים, שאותם ניתן רק להשיג מהרביה של הפוקימון. פוקימונים אגדיים לא יכולים להתרבות (חוץ מהפוקימון המיתי פיון).

במשחקים "בוא נלך פיקאצ'ו, בוא נלך איבי" ו-"פוקימון: אגדות ארכאוס" לא ניתן להרביע פוקימונים.

#### שיטת מאסודה

"שיטת מאסודה" היא שיטת רבייה הנועדה להרבעת פוקימונים זוהרים (Shiny) ביתר קלות. השיטה נקראה על שם המתכנת ג'ונישי מאסודה, שהיה הבמאי של המשחקים "פוקימון יהלום ופנינה" והוא זה שהטמיע את המנגנון לראשונה במשחקים אלו. במקור, הסיכוי לבקיעת פוקימון זוהר מביצה הוא 1/4096 (כלומר, ביצה אחת מתוך 4096 ביצים). השיטה נועדה לקצר את התהליך ועל פיה, במידה והמאמן מזווג את הפוקימון שלו עם פוקימון מאותה קבוצת ביצים שהגיע ממשחק בשפה אחרת (לדוגמה, פיקאצ'ו ממשחק בשפה האנגלית ודיטו ממשחק בשפה היפנית), הסיכוי לבקיעת פוקימון זוהר הוא 1/682. במידה והשחקן מחזיק בקמע הזוהר (Shiny Charm, ניתן לקבלו לאחר שהשחקן השלים את הפוקידע), שימוש בשיטה יחד עם הקמע מעלה את הסיכוי ל-1/512.

### פוקימונים אגדיים

בכל מחוז ישנם סוגים של פוקימונים אגדיים שניתן לתפוס פעם אחת בלבד. פוקימונים אלו לרוב מעורבים בסיפורי אגדה ומיתוסים של המחוז ומאפיינים אותם יכולות מיוחדות, מהלכים מיוחדים והם לרוב חזקים יחסית לשאר הפוקימונים.

בנוסף לפוקימונים האגדיים, ישנם גם פוקימונים מיתיים, שדומים מאוד לפוקימונים אגדיים, אך ההבדל ביניהם הוא שפוקימונים מיתיים ניתנים להשגה רק על ידי אירועים מיוחדים במשחקים.

חלק מהמשחקים מציגים פוקימונים "סודו-אגדיים" שלפי המשחקים, הם אמנם לא אגדיים, אך הנתונים שלהם (התקפה, הגנה וכו') זהים לאלו של פוקימונים אגדיים והם נחשבים לחזקים במיוחד. הסודו-אגדיים הם: דרגונייט מקאנטו, טיירניטאר מג'וטו, סאלאמנס מהואן, גארצ'ומפ מסינו, היידרגון מיונובה, גודרה מקאלוס, קומו-או מאלולה, דרגאפולט מגאלאר ובקסקאליבר מפלדיאה.

המדיות השונות בזיכיון
---------------------

### סדרות אנימה

 ערך מורחב – **פוקימון (אנימה)**  

משמאל לימין: ברוק, מיי, מקס, מיסטי, אש והפוקימון הנקרא פיקאצ'ו
בעקבות הפופולריות הרבה לה זכה משחק הווידאו הראשון של פוקימון הופקה סדרת אנימה אשר התבססה על עלילת משחק הווידאו. הסדרה שודרה לראשונה ביפן החל מה־1 באפריל 1997.

עלילת הסדרה מתמקדת בילד בן 10 בשם אַש קַטְצָ'אם מן העיר פאלט, ועוקבות אחר הרפתקאותיו בדרכו להגשים את חלום חייו להפוך למאמן הפוקימונים הגדול בכל הזמנים.

בדרכו הוא פוגש בחברים חדשים כמו מיסטי, ברוק, טוד, טרייסי, מיי, מקס, דון, אייריס, סיילן, אלכסה, סרינה, קלמונט, בוני, לילי, קיאווה, לאנה, מאלו, סופוקליז, גו וקלואי וגם באויבים כמו ג'סי וג'יימס. לאורך הסדרה אש מבקר במקומות רבים ונילחם בזירות קרב שונות המשתייכות לתחרות "ליגת הפוקימונים" ומנסה לזכות בתגים (פרס המוענק לו אם ניצח בקרב את ראש המכון) במטרה לשפר את יכולתיו ולהשיג את יעודו. 2 חברותיו מתאמות הפוקימונים - דון ומיי, מנסות להשיג סרטי תחרות (פרס שמוענק אם מנצחים בתחרות סרט), וחברתו סרינה, אומנית הפוקימונים, מנסה להשיג "מפתחות נסיכה" (פרס אשר מוענק לאומניות אשר מנצחות במופעי פוקימונים).

 ערך מורחב – **פוקימון מקורות**  

סדרת אנימה קצרה בשם "פוקימון מקורות" שוחררה בשנת 2013 ועלילתה עוקבת אחר המשחקים "פוקימון אדום וכחול". עלילת הסדרה עוקבת אחרי רד, מאמן פוקימונים צעיר מהעיר פאלט ששואף לתפוס את כל הפוקימונים ולהפוך לאלוף ליגת הפוקימונים.

### סרטים

 ערך מורחב – **פוקימון - סרטים**  

עטיפת הסרט הראשון
1. "פוקימון: הסרט הראשון - מיוטו מכה שנית" - הסרט הראשון של פוקימון והסרט הראשון שהציג את הדור הראשון.
2. "פוקימון 2000: כוחו של אחד" - הסרט הראשון שהציג את הדור השני.
3. "פוקימון: 3: סוד האנון"
4. "פוקימון לנצח; סלבי, קולו של היער"
5. "גיבורי פוקימון"
6. "פוקימון: ג'יראצ'י מגשים המשאלות" - הסרט הראשון שהציג את הדור השלישי.
7. "פוקימון: דיאוקסיס הגורלי"
8. "פוקימון: לוקאריו והמסתורין של מיו"
9. "פוקימון: פוקימון ריינג'ר ומקדש הים"
10. "פוקימון: עלייתו של דארקראי" - זהו הסרט ה־10 במספר של פוקימון והסרט הראשון שהציג את הדור הרביעי.
11. "פוקימון: גיראטינה ולוחם השמיים"
12. "פוקימון: ארכאוס ותכשיט החיים"
13. "פוקימון: זורוארק: אמן האשליות"
14. "פוקימון: ויקטיני והגיבור השחור - זקרום"/"פוקימון: ויקטיני והגיבור הלבן - רשיראם" - הסרט הראשון שהציג את הדור החמישי.
15. "פוקימון: קיורם נגד החרב של הצדק" - זהו הסרט ה־15 במספר של פוקימון.
16. "פוקימון הסרט: ג'נסקט והתעוררות האגדה"
17. "פוקימון הסרט: דיאנסי ופקעת ההרס" - הסרט הראשון שהציג את הדור השישי.
18. "פוקימון הסרט: הופה והתנגשות העידנים"
19. "פוקימון הסרט: וולקניון והפלא המכני"
20. "פוקימון הסרט: אני בוחר בך!" - זהו הסרט ה־20 במספר של פוקימון, מבוסס על הפרק הראשון בסדרה. הסרט הראשון בסדרה 'מפלצות כיס - הזמן החלופי'.
21. "פוקימון הסרט: הכוח של כולנו"
22. "פוקימון הסרט: מיוטו מכה שנית התפתחות" - רימייק לסרט הראשון באנימציה ממוחשבת.
23. "פוקימון הסרט: סודות הג'ונגל"
24. "פוקימון: מעשות ארכאוס"

ובנוסף לסרטים אלו ישנו גם את הסרטים:

1. "פוקימון: שובו של מיוטו - סרט טלוויזיה המהווה סרט המשך ישיר למיוטו מכה שנית.
2. "פוקימון: הבלש פיקאצ'ו" - סרט נפרד אך גם הוא סרט של פוקימון.

### סדרות המנגה

בניגוד לסדרת האנימה היחידה שיש לפוקימון, ישנן הפצות רבות ושונות של מנגות המתרחשות בעולם הפוקימונים, המכוונות לקהלי יעד שונים. המאנגה המרכזית והפופולרית של פוקימון נקראת Pokemon Adverntures בהפצתה הבינלאומית ו־Pokemon Special ביפנית, ועלילתה נחשבת לבוגרת ורצינית יותר מעלילת הסדרה והמשחקים, על אף שהיא מבוססת עליהם באופן מסוים.

המאנגה במהדורה היפנית מתפרסמת ביפן בהוצאת "Shogakukan" ובארצות הברית המאנגה מתפרסמת בהוצאת "Viz Media".

### קלפי פוקימון

קלפי המשחק של פוקימון הם קלפים הניתנים לאיסוף. בכל קלף מצוין שם הפוקימון, התקפותיו, נקודת החיים שלו ועוד מספר נתונים הקשורים למשחק.
הקלפים יצאו לאור לראשונה ביפן בשנת 1996, ושנתיים לאחר מכן, ב 1998 בארצות הברית. עד שנת 2003 הקלפים יצאו לאור על ידי חברת Wizards Of The Coast ומאז הם יוצאים לאור על ידי חברת נינטנדו ופוקימון USA בע"מ.
בסך הכל, 74 סטים של קלפים יצאו לאור, מתוכם 15 על ידי מכשפי החוף והשאר על ידי נינטנדו. כמו כן, ישנם מספר רב של קלפי פרומו, וכן מספר נוסף קלפים שלא ראו אור מחוץ ליפן.

### סדרת .Super Smash Bros

סדרת משחקי .Super Smash Bros היא סדרת משחקי לחימה מחברת נינטנדו, בה המטרה היא להעיף את היריבים מהזירה כמה שיותר פעמים, ומשתתפים בה דמויות מוכרות ממשחקי נינטנדו ובין השאר, פוקימונים. עד כה יצאו 5 משחקים בסדרה. במשחקים אלה השתתפו פוקימונים בתפקידים שונים: לוחמים, עוזרים או פסלונים. הלוחמים הם חלק מהדמויות שניתן להשתמש בהם במשחק. נכון להיום, הפוקימונים שהיו שמישים בתור לוחמים הם (לפי סדר הופעתם): פיקאצ'ו, ג'יגליפאף, פיצ'ו, מיוטו, לוקאריו, מאמן פוקימונים שנלחם באמצעות סקווירטל, אייביזור וצ'ריזארד (במשחק הרביעי צ'ריזארד הוא לוחם בפני עצמו), גרנינג'ה ואינסינרור, כאשר פיקאצ'ו וג'יגליפאף הופיעו בכל משחק בסדרה. במהלך הקרבות, יכול להופיע פוכדור שמתוכו יכול לצאת פוקימון שיעזור ללוחם ששחרר אותו בקרב באמצעות פגיעה באויביו. פוקימונים אלה הם "העוזרים". "הפסלונים" הם, תרתי משמע, פסלונים שהשחקן יכול לאסוף וחסרי חשיבות אמיתית במשחק.

פוקיפארק
--------

 ערך מורחב – **פוקיפארק**  

הפוקפארק ביפן
הפוקיפארק (או פארק הפוקימון 2005 ポケパーク) היה פארק שעשועים נייד המבוסס על זיכיון הפוקימון. הפארק פעל במשך החודשים מרץ עד ספטמבר בשנת 2005 ביפן ובחודשים יוני עד ספטמבר בשנת 2006 בטיוואן, והכיל 12 מתקני שעשועים המבוססים על עולם הפוקימונים.

השפעה תרבותית
-------------

מעריצי הסדרה בכנס קוספליי מחופשים למיסטי, אש ופיקאצ'ו.
הזיכיון זכה להשפעה תרבותית ניכרת במדינות רבות אשר ייבאו אותו. לאורך השנים סדרת האנימציה צברה פופולריות רבה ברשתות הטלוויזיה היפניות וברשתות הטלוויזיה השונות ברחבי העולם וגיבשה קהל מעריצים עולמי גדול מאוד. ההצלחה הרבה לה זכתה הסדרה הובילה לשיווק מגוון רחב של מוצרים נלווים בזיכיון ולכנסי מעריצים אשר נהפכו לפופולריים ברחבי העולם אף על פי שלעיתים קרובות, מאחדים אותם עם כנסים של ז'אנרים וסדרות אחרות. סדרת האנימציה הפכה לסדרת האנימציה הפופולרית ביותר במספר רב של מדינות בהם ארצות הברית, אוסטרליה, יפן וקנדה.
לאורך השנים הסדרה זכתה גם לאזכורים שונים בסדרות אנימציה פופולריות כגון משפחת סימפסון (בפרק Thirty Minutes over Tokyo), סאות' פארק (בפרק Chinpokomon) ובסדרות "ההרפתקאות של בילי ומנדי" ו"ראגרטס כבר גדולים".

מחלוקות וביקורות
----------------

לאורך השנים עורר הזיכיון ביקורת רבה. מספר בתי ספר בארצות הברית בחרו להחרים את קלפי המשחק של פוקימון משום שחשו שהם גרמו לאלימות ואובססיביות בקרב חלק מהילדים.

### אלימות בקרב ילדים

לאורך השנים הועלו טענות[דרוש מקור] מצד מבקרי הזיכיון כי האופי הלוחמני של הסדרה בעלת השפעות המובילות להתנהגות אלימה בקרב ילדים וזאת על אף שהדמויות במשחק ובאנימציה לא מדממות כשהן נפצעות ולא נהרגות.

### התקפי אפילפסיה

פוריגון החייל החשמלי, פרק מספר 38 בסדרת האנימציה אשר שודר ביפן ב־16 בדצמבר 1997 גרם לאשפוזם של כ־600 ילדים בשל חשד להתקף אפילפסיה. הגורם לתופעות הללו היה סצנה במהלך הפרק אשר הכיל הבזקים אדומים וכחולים אשר נמשכו במשך חמש שניות, במהלך קרב בין פיקאצ'ו ופוריגון. בדיעבד התברר שרק חלק קטן מאותם ילדים אכן סבלו מהתקף בעקבות אותו הבזק. שידור הסדרה הושעה לכמה חודשים, וההבזק החשוד כמעורר אפילפסיה הורד ממנה (ולא נכלל גם באף מהדורה בשפה אחרת). מקרי התקפי האפילפסיה אשר נוצרו כתוצאה מצפייה בפוקימון זכו לפרודיות בפרק Thirty Minutes over Tokyo של סדרת האנימציה משפחת סימפסון ובפרק Chinpokomon של סדרת האנימציה סאות' פארק.

### פוקימון ובית המשפט

בשנת 2001 אורי גלר תבע את יוצרי פוקימון על סכום של 100 מיליון דולר אמריקני בעוון שימוש בדמותו לפרודיה בלי אישור. הסיפור החל לפני מספר שנים כאשר שודר ביפן פרק של הסדרה, ובו פוקימון מסוג על חושי העונה לשם קדברה (ובמקור היפני - "יונגלר"). הפוקימון קדברה מחזיק תמיד כפית מכופפות בידו והתקפותיו מבוססות על מתקפות על חושיות. כמו כן טען אורי גלר שהתעתיק היפני של קדברה (ユンゲラー) דומה לתעתיק היפני של שמו (ユリゲラー). בנוסף לכך טען גלר שעיצובו של קדברה הוא אנטישמי והוא נראה כקצין אס אס. בית המשפט לא קיבל את טיעוניו של גלר ונינטנדו ניצחה בתביעה וזוכתה מכל ההאשמה. עם זאת, ב-2003 הופסק הייצור של קלפים חדשים של קדברה.

### מחאות ה-Dexit

בכנס E3 2019 נחשף כי בגרסאות חרב ומגן לא יכללו כל הפוקימונים כדי לשפר את המודלים ואת האנימציות של הפוקימונים. בעקבות זאת, פרצו מחאות רבות בקהילת המעריצים בכל העולם נגד המהלך, שכונה Dexit (הלחם בבסיסים של Pokedex - הפוקידע - והמונח Brexit). בטוויטר נעשה שימוש רב בהאשטאג BringBackNationalDex# ו-GameFreakLied# (כשהתגלה כש-Game Freak לא השתמשו במודלים חדשים כפי שטענו). למרות המחאה נשמעו קולות רבים של תמיכה ב-Game Freak תחת ההאשטאג ThankYouGameFreak#. למרות גודלה, המחאה לא פגעה בהצלחת המשחק ברחבי העולם.

משחק הקלפים
-----------

משחק החלפת הקלפים של פוקימון ("Pokémon Kādo Gēmu" י "Pokémon Card Game"), בקיצור Pokémon TCG, הוא משחק אספנות קלפים, המבוסס על תעשיית הפוקימונים של נינטנדו ממשחקי הווידאו והאנימה.

המשחק פורסם לראשונה באוקטובר 1996 על ידי Media Factory בשנת יפן. בארצות הברית המשחק פורסם בתחילה על ידי מכשפי החוף, אך בסופו של דבר נינטנדו העבירה את הזכויות לחברת פוקימון שפרסמה את המשחק מאז יוני 2003.

בשנת 2016, הקלפים היו הצעצוע הנמכר ביותר בשנה זו בקטגוריית משחקי קלפים אסטרטגים. בשנת 2017 היה לה נתח של 82% משוק משחקי הקלפים האסטרטגי של אירופה. החל ממרץ 2020, המשחק מכר מעל 30.4 מיליארד קלפים ברחבי העולם.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פוקימון** |

* האתר הישראלי לפוקימון
* אתר האינטרנט הרשמי של הזיכיון (ביפנית)
* אתר האינטרנט הרשמי של הזיכיון (באנגלית)
* פוקימון, ברשת החברתית פייסבוק

* פוקימון, ברשת החברתית אקס (טוויטר)

* פוקימון, ברשת החברתית אינסטגרם

* פוקימון, ברשת החברתית טיקטוק

* פוקימון, ברשת החברתית VK

* פוקימון, סרטונים בערוץ היוטיוב

* פוקימון, ערוץ באתר Twitch.tv
* פוקימון, באתר אנציקלופדיה בריטניקה (באנגלית)
* "ממציא הפוקימון שואב יצירתיות מהאוטיזם שלו" (באנגלית)
* Bulbapedia - אנציקלופדיית פוקימון בטכנולוגיית ויקי
* מדריך הפוקימונים הרשמי Pokédex של חברת The Pokémon Company המנהלת את המותג. אוחזר ב-9 באוקטובר 2020.
* בסיס הנתונים המקיף של שמונה דורות הפוקימונים Pokémon Database, שיתוף פעולה של "נינטנדו" ו-"Game Freak". אוחזר ב-9 באוקטובר 2020.
* אתר למנויים בלבד נועה ליברמן-פלשקס, 25 שנה לפוקימון, מה סוד הקסם שלו?, באתר הארץ, 29 במרץ 2021

הערות שוליים
------------

1. ↑  "Pokemon games sold over 300 million games worldwide - WholesGame". *WholesGame* (באנגלית בריטית). 2017-11-24. נבדק ב-2017-11-29.
2. ↑  admin, The List: The World's Stupidest Fatwas, Foreign Policy (באנגלית) "Pokemon faced with fatwa" (באנגלית בריטית). 2001-04-09. נבדק ב-2019-03-23.
3. ↑  Nation unawareness, archive.is, ‏2013-04-27
4. ↑  Nintendo sales through end of November revealed(הקישור אינו פעיל, 2.8.2020)
5. ↑  שגיב אלמקייס, Pokémon Sword & Shield הוכרזו לנינטנדו סוויטץ׳, באתר IGN Israel, ‏2019-02-27
6. ↑  שגיב אלמקייס, Pokemon Scarlet & Violet הוכרזו ליציאה בסוף 2022, באתר IGN Israel, ‏2022-02-27
7. ↑  שגיב אלמקייס, טריילר חדש של Pokemon Scarlet/Violet מציג פוקימונים חדשים ואת המחוז, באתר Vgames, ‏2022-08-03
8. ↑  ניתן גם להביא את דיטו, פוקימון שינוי הצורה, המתאים לכל קבוצות הרבייה למעט אגדיים. הביצה תבקע תמיד לפוקימון השני (שאינו דיטו)
9. ↑  Hayley Mullen, Pokemon: How To Breed Shiny Pokemon With The Masuda Method, TheGamer, ‏2021-01-13 (באנגלית)
10. ↑  בשנת 2011 הוכרז על הסרט ה־14, "ויקטיני והגיבור השחור - זקרום". מספר ימים לאחר מכן, הוכרז כי באותו תאריך יצאו שני סרטים; הסרט על זקרום ו"ויקטיני והגיבור הלבן - רשיראם". שני הסרטים האלו דומים מלבד מספר שינויים, כמו הפוקימון האגדי שמופיע ומספר מסוים של פוקימונים.
11. ↑  מוטי גל‏, פוקימון ומלחמתו באפילפסיה, באתר וואלה!‏, 3 במרץ 2001
12. ↑  Nadia Oxford, The Pokemon Sword and Shield Pokedex Controversy Has a Name, and the Conversation Around It is Getting Worse, USgamer, ‏2019-06-25 (באנגלית)
13. ↑  Patricia Hernandez, Why Pokémon Sword and Shield’s limited Pokédex is such a huge deal to fans, Polygon, ‏2019-06-13 (באנגלית)

| נינטנדו |
| --- |
| קונסולות נייחות | Color TV Game ‏• Nintendo Entertainment System ‏• Super Nintendo Entertainment System ‏• Nintendo 64 ‏• GameCube ‏• Wii ‏• Wii U ‏• Nintendo Switch |  |
| קונסולות ניידות | Game & Watch • וירטואל בוי • גיים בוי ‏• גיים בוי קולור ‏• גיים בוי אדוונס • נינטנדו DS ‏• נינטנדו 3DS |
| סדרות דגל | סופר מריו • האגדה של זלדה • פוקימון • מטרויד • דונקי קונג • קירבי • Star Fox • יושי • ספלטון • F-Zero • Kid Icarus |
| אנשי מפתח בחברה | שיגרו מיאמוטו • סאטורו איווטה • סטושי טג'ירי • יושיהירו מורי |
| שונות | Super NES Classic Edition • NES Classic Edition • Mii • דליפת המידע של נינטנדו • Game Freak • אמיבו |

| פוקימון |
| --- |
| משחקיות |
| כללי | נינטנדו • Game Freak • חברת פוקימון • סטושי טג'ירי |  |
| משחקים | 

|  |  |
| --- | --- |
| משחקי הסדרה הראשית | אדום וכחול (צהוב) • זהב וכסף • קריסטל • רובי וספיר (ברקת) • יהלום ופנינה (פלטינה) • שחור ולבן (2) • X ו-Y • שמש וירח (אולטרה) • חרב ומגן • שני וארגמן |
| רימייקים | אדום אש וירוק עלה • לב זהב ונשמת כסף • אומגה רובי ואלפא ספיר • בוא נלך, פיקאצ'ו! ובוא נלך, איבי! • יהלום מבריק ופנינה נוצצת |
| משחקי קונסולות וספין אוף | Pokémon Snap •‏ Pokémon XD: Gale of Darkness •‏ Pokémon Battle Revolution •‏ Pokkén Tournament‏ |
| ניידים | פוקימון גו • פוקימון מאסטרס • Pokémon Sleep |
| צינוק מיסתורי | צוות הצלה • שערים לאינסוף • סופר מיסטרי דאנג'ן |
| פוקימון אגדות | אגדות: ארכאוס • אגדות: Z-A |

 |
| סדרת האנימה | 

|  |  |
| --- | --- |
| דמויות | אש קטצ'אם • מיסטי • ברוק • רד |
| פרקים בולטים | פוריגון החייל החשמלי |
| סרטים | 

|  |  |
| --- | --- |
| פוקימון | הסרט הראשון (1) • כוחו של האחד (2) • סודו של האנון (3) • סלבי - קולו של היער (4) • גיבורי פוקימון (5) |
| דור מתקדם | ג'יראצ'י מגשים המשאלות (6) • דיאוקסיס הגורלי (7) • לוקאריו והמסתורין של מיו (8) • ריינג'ר ומקדש הים (9) |
| יהלום ופנינה | עלייתו של דארקראי (10) • גיראטינה ולוחם השמיים (11) • ארקאוס ותכשיט החיים (12) • זורוארק שליט האשליות (13) |
| המשאלות הטובות ביותר | ויקטיני והגיבורים השחור והלבן: זקרום ורשיראם (14) • קיורם נגד חרב הצדק (15) • ג'נסקט והאגדה שהתעוררה (16) |
| XY | דיאנסי וגולם ההרס (17) • הופה והתנגשות העידנים (18) • וולקניון והפלא המכני (19) |
| ציר זמן חלופי | אני בוחר בך! (20) • הכוח של כולנו (21) • סודות הג'ונגל (23) |
| רימייקים | מיוטו מכה שנית - התפתחות (22) |
| לייב אקשן | הבלש פיקאצ'ו |
| ספיישלים | שובו של מיוטו |

 |

 |
| פוקימונים | בלבזאור • צ'רמנדר • צ'ריזארד • סקווירטל • פיקאצ'ו • ג'יגליפאף• דיטו • איבי • סנורלאקס • מיוטו • מיו |
| מוזיקה | "Carry On"‏ • "Electric"‏ • "Celestial" |
| שונות | MissingNo • פוקימון מקורות • העיירה לבנדר • פוקיפארק • MissingNo‏ • Twitch Plays Pokemon |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007412209405171
* BNC: 000538252
* BNE: XX5311270
* BnF: cb16550976m (data)
* GND: 4630629-8
* LCCN: no99066432
* MusicBrainz: 42c981ec-aa76-43ee-bd60-dd8b2a3d8857
* NDL: 00866928
* NKC: unn20221147478
* NLG: 184756
* NLP: a0000001719661
* SNAC: w6jf2092
* SUDOC: 203875990
* VIAF: 192610673
* WorldCat (עם VIAF): 192610673

 |